b'\n_START_ARTICLE_\nAlessandro Algardi\n_START_SECTION_\nBiografija\n_START_PARAGRAPH_\nAlesandras Algardis gim\xc4\x97 1595 m. lapkri\xc4\x8dio 27 d. (kitais \xc5\xa1altiniais 1598 m.) Bolonijoje \xc5\xa1ilko prekeivio \xc5\xa1eimoje. Jis mok\xc4\x97si pie\xc5\xa1imo pas Lodovik\xc4\x85 Kara\xc4\x8d\xc4\xaf vadinamojoje \xe2\x80\x9ePa\xc5\xbeengusi\xc5\xb3j\xc5\xb3 mokykloje\xe2\x80\x9c Bolonijoje. 1622 m. Algardis vie\xc5\xa1\xc4\x97jo Mantujoje, dirbo vietos hercogui Federikui Gonzagai. \xc5\xa0io laikotarpio Algard\xc5\xbeio darb\xc5\xb3 nei\xc5\xa1lik\xc4\x99. Mantujoje jis susipa\xc5\xbeino su hercogo didele renesanso k\xc5\xabrini\xc5\xb3 kolekcija, gal\xc4\x97jo studijuoti manieristines Giulio Romano freskas T\xc4\x97 r\xc5\xabmuose. 1625 m. Algardis persikraust\xc4\x97 \xc4\xaf Rom\xc4\x85, kur atliko skulpt\xc5\xabros k\xc5\xabrinius San Silvestro al Quirinale ba\xc5\xbeny\xc4\x8dios Bandini koply\xc4\x8dios ni\xc5\xa1ose ir prad\xc4\x97jo gars\xc4\x97ti talentingu antikini\xc5\xb3 skulpt\xc5\xabr\xc5\xb3 restauruotoju. 1629 m. jis suk\xc5\xabr\xc4\x97 kardinolo Melinio kapo monument\xc4\x85 Santa Maria del Popolo ba\xc5\xbeny\xc4\x8dioje, po to suk\xc5\xabr\xc4\x97 Frand\xc5\xbeipanio monument\xc4\x85 San Marcello al Corso ba\xc5\xbeny\xc4\x8dioje ir kardinolo Laudivijo Cakijo biust\xc4\x85._NEWLINE_Romoje Algardis buvo artimai susij\xc4\x99s su \xc4\xaftakingu architektu ir tapytoju Pjetru da Kortona, bei \xc5\xbeymiu tapytoju Domenikinu. Po i\xc5\xa1gars\xc4\x97jimo Algardis buvo laikomas antru talentingiausiu skulptoriumi Romoje po Berninio. 1634 m. skulptorius buvo u\xc5\xbesakytas sukurti popie\xc5\xbeiaus Leono XI kapo monument\xc4\x85 \xc5\xa0v. Petro bazilikoje (atliktas iki 1644 m.). 1638\xe2\x88\x921643 m. Algardis dirbo ties did\xc5\xbeiojo altoriaus skulpt\xc5\xabra \xe2\x80\x9e\xc5\xa0v. Pauliaus nukirsdinimas\xe2\x80\x9c, kuri buvo u\xc5\xbesakyta Did\xc5\xbeiajai \xc5\xa0v. Pauliaus ba\xc5\xbeny\xc4\x8diai Bolonijoje. 1640 m. Algardis suk\xc5\xabr\xc4\x97 \xc5\xa0v. Pilypo Nerio su angelu skulpt\xc5\xabr\xc4\x85 Romos Santa Maria in Vallicella ba\xc5\xbeny\xc4\x8diai, kuri buvo labai palankiai \xc4\xafvertinta am\xc5\xbeinink\xc5\xb3. 1640 m. Algardis tapo \xc5\xa0v. Luko akademijos prezidentu Romoje. Berniniui praradus popie\xc5\xbeiaus palankum\xc4\x85 Alesandras Algardis trumpam u\xc5\xbe\xc4\x97m\xc4\x97 m\xc4\x97gstamiausio Vatikano skulptoriaus viet\xc4\x85. J\xc4\xaf r\xc4\x97m\xc4\x97 1644 m. prad\xc4\x97j\xc4\x99s valdyti popie\xc5\xbeius Inocentas X. 1645 m. Algardis suk\xc5\xabr\xc4\x97 did\xc5\xbeiul\xc4\x99 bronzin\xc4\x99 Inocento X statul\xc4\x85 (dabar Kapitolijaus muziejuose). 1646\xe2\x88\x921653 m. \xc5\xa0v. Petro bazilikai jis suk\xc5\xabr\xc4\x97 skulpt\xc5\xabrin\xc4\xaf reljef\xc4\x85, vaizduojant\xc4\xaf popie\xc5\xbeiaus Leono I susitikim\xc4\x85 su Atila._NEWLINE_Alesandras Algardis dalyvavo architekt\xc5\xabriniuose projektuose. Jis dirbo ties Dorija Pamfili vila Romoje ir fontanu San Damaso kieme Vatikane. Alesandro Algard\xc5\xbeio k\xc5\xabryba neturi tokio dinamizmo ir teatrali\xc5\xa1kumo kaip Berninio. Jis visuomet i\xc5\xa1laik\xc4\x97 \xc4\xaftak\xc4\x85, kuri\xc4\x85 jam perdav\xc4\x97 akademin\xc4\x97 Bolonijos Kara\xc4\x8di\xc5\xb3 mokykla, tod\xc4\x97l jo k\xc5\xabryba yra labiau klasikin\xc4\x97 ir i\xc5\xa1laikiusi ry\xc5\xa1ius su antikiniu skulpt\xc5\xabriniu palikimu lyginant su Berninio. Alesandras Algardis mir\xc4\x97 1654 m. bir\xc5\xbeelio 10 d. Romoje. Jo biografij\xc4\x85 1672 m. publikavo beveik am\xc5\xbeininkas D\xc5\xbeovanis Pjetras Beloris.'